寄章友直
作者：李覯
朝代：宋

paragraphs: 人生何足貴，貴在天資秀。
譬如沙石間，金玉豈常有。
有才不善用，多爲淫邪誘。
嗟哉棟梁材，往往厄樵手。
章子吾不識，美在衆人口。
如何材藝多，四十無所守。
所守者何爲，非貴亦非富。
古今聖與賢，歷歷垂星斗。
景行苟有成，進退無一繆。
不能功天下，尚可名身後。
百年隨飄風，白髪勇未鬭。
良時且不反，飲恨唯尸柩。
無謂學已足，大海難掬漱。
無謂過可文，希珍尚磨垢。
智者當自知，既往誠何咎。
西子蒙不潔，見者掩鼻走。
惡人幸齋戒，上帝必孚祐。
相如竊妻逃，犢鼻從沽酒。
一朝賦上林，在漢爲稱首。
努力念前哲，吾言非子詬。